ДОПУНСКЕ НАПОМЕНЕ УЗ МОДЕЛ ОДЛУКЕ О ПРИВРЕМЕНОМ ФИНАНСИРАЊУ

|  |
| --- |
| **Правни оквир од значаја за привремено финансирање - релевантне одредбе Закона буџетском систему** |
| ПРИПРЕМА И ДОНОШЕЊЕ БУЏЕТА И ФИНАНСИЈСКИХ ПЛАНОВА  Фискална година и привремено финансирање  **Члан 46.**  Буџет се доноси за период од једне фискалне године и важи за годину за коју је донет.  Фискалном годином сматра се период од дванаест месеци, од 1. јануара до 31. децембра календарске године.  Буџет се може донети и за период од три фискалне године.  У случају да Народна скупштина, односно скупштина локалне власти, не донесе буџет у року утврђеном буџетским календаром, врши се привремено финансирање у времену од најдуже прва три месеца фискалне године.  Привремено финансирање, у смислу става 4. овог члана, врши се највише до једне четвртине износа планираних расхода и издатака у акту о буџету претходне фискалне године, с тим што распоређени расходи и издаци у претходној години по врстама и наменама не представљају ограничење, изузев за исплату права из пензијског и инвалидског осигурања, које се врши до нивоа извршених расхода у задњем кварталу претходне године.  Влада доноси одлуку о привременом финансирању и даје сагласност на одлуку о привременом финансијском плану организације за обавезно социјално осигурање.  Надлежни извршни орган локалне власти доноси одлуку о привременом финансирању.  Одлуку о привременом финансијском плану организације за обавезно социјално осигурање доноси надлежни орган организације, у складу са законом и другим прописом.  По истеку привременог финансирања плаћене и преузете обавезе у том периоду, у складу са актом о привременом финансирању, укључују се у буџет, односно финансијски план организације за обавезно социјално осигурање за текућу годину.  Изузетно, период привременог финансирања се може продужити за још три месеца, тако да укупно траје шест месеци, ако се буџет не донесе ни до 15. марта текуће буџетске године. У периоду привременог финансирања јануар – јун у погледу обима и распореда расхода и издатака примењује се ограничење из става 5. овог члана сразмерно периоду привременог финансирања.  Одредбе ст. 1–5. и става 10. овог члана сходно се примењују на финансијске планове организација за обавезно социјално осигурање.  ИЗВРШЕЊЕ БУЏЕТА  Одредбе **члана 49.** о наплати прихода и примања буџета примењују се и у периоду привременог финансирања |

Законом о буџетском систему прописано је да се привремено финансирање врши највише до једне четвртине износа планираних расхода и издатака у акту о буџету претходне фискалне године, с тим што распоређени расходи и издаци у претходној години по врстама и наменама не представљају ограничење.

Приликом израде одлуке о привременом финансирању треба водити рачуна о параметрима датим у ревидираној Фискалној стратегији, одредбама Закона о буџету Републике Србије за 2024. годину и смерницама датим у Упутству за припрему одлуке о буџету локалне власти за 2024. годину са пројекцијом за 2025. и 2026. годину.

У периоду привременог финансирања потребно је приоритетно планирати расходе и издатке који су неопходни за извршавање законом утврђених надлежности.

Расходи за запослене - Законом о буџету прописано је увећање плата запосленима код корисника буџетских средстава, односно корисника средстава организација за обавезно социјално осигурање за 10%, почев од плате за јануар 2024. године, као и то да локална власт у 2024. години планира укупна средства потребна за исплату плата запослених које се финансирају из буџета локалне власти, тако да масу средстава за исплату дванаест месечних плата планирају полазећи од нивоа плата исплаћених за септембар 2023. године, као и увећања плата из члана 9. Закона о буџету. Такође, приликом планирања плата запослених потребно је поћи од постојећег броја запослених и повећања неопорезивог износа зараде на 25.000 динара. У одлуци о привременом финансирању треба планирати средства за исплату плата у периоду јануар-март 2024.године, с тим што се плата за децембар 2023. године не увећава за 10%.

Накнаде за радно ангажована лица – Уколико је ангажовање лица ван радног односа неопходно за фунционисање корисника, потребно је планирати средства за исплату накнада у периоду привременог финансирања.

Стални трошкови – Средства за сталне трошкове планирати у складу са пројекцијом расхода који доспевају на плаћање у периоду привременог финансирања.

Преузете обавезе за остале расходе и издатке – Средства за преузете обавезе планирати у износу који доспева на плаћање у периоду привременог финансирања.

Остали расходи и издаци – У складу са специфичностима појединих корисника и надлежностима које обављају, планирати остале расходе и издатке који су неопходни за рад корисника, а који доспевају за плаћање у периоду привременог финансирања.

Уколико су корисници у 2023. години планирали расходе и издатке из других извора финансирања, нпр. из донација, а ове године не очекују средства по том основу, у одлуци о привременом финансирању неће планирати средства из тог извора финансирања.

По истеку привременог финансирања плаћене и преузете обавезе у том периоду, у складу са актом о привременом финансирању, укључују се у буџет за текућу годину.